Onnie in klaskamer vermoorFoto: pixabay.com ŉ 24-jarige onderwyser is Donderdag in ŉ klaskamer by ŉ skool in Noordwes vermoor. Kapt. Sam Tselanyane, woordvoerder van die polisie, het gesê die voorval het omstreeks 11:00 by die Ramotshere High School in Dinokana naby Zeerust plaasgevind. Volgens Tselanyane was die onderwyser besig om op die bord te skryf toe ŉ 17-jarige gr. 10-leerder hom genader het. “Die onderwyser het omgedraai, waarna die leerder hom in die bors gesteek het sonder om ŉ woord te sê.” Die onderwyser is na die Dinokana Health Centre gehaas waar hy met sy aankoms dood verklaar is. Volgens Tselanyane is dit nog nie duidelik wat tot die voorval aanleiding gegee het nie. “Die leerder was met die polisie se aankoms nog op die skoolperseel en is in hegtenis geneem. Hy is deur maatskaplike werkers geëvalueer en sal van moord aangekla word wanneer hy binnekort in die Lehurutshe-landdroshof verskyn.” Die departement van onderwys het intussen gesê maatskaplike werkers en sielkundiges sal Vrydag berading by die skool verskaf. Angie Motshekga, minister van basiese onderwys, het intussen haar skok oor die voorval uitgespreek. Sy het die oorledene as Gadimang Daniel Mokolobate geïdentifiseer. “Dit is hartverskeurende om so ŉ jong onderwyser te verloor aangesien hy nog so baie gehad het om te bied.” Volgens Motshekga het die voorval voor ŉ vol klaskamer gebeur. Die voorval kom nadat ŉ 15-jarige seun van Eldorado Park Secondary School in Johannesburg Donderdag in hegtenis geneem is nadat hy glo die vorige dag ŉ gaspistool op ŉ onderwyser gerig het. “Ons kan nie en sal nie misdadigheid en wetteloosheid in ons skole duld nie. Ons moet almal verseker dat ons skole veilige omgewings vir leer en onderrig is. Ouers, gemeenskappe en wetstoepassingsagentskappe moet almal hul rol speel om te verseker dat ons skole beskerm word,” het Motshekga gesê.